khistorydata/jeongjo-sjw-relations huggingface dataset:
정조 8년 · 목
因訓鍊都監磨鍊單子。敎以。道路旣已改磨鍊。更爲修正以入。○因禁衛營磨鍊單子。敎以。道路旣已改磨鍊。留陣處所。亦爲改磨鍊以入。○因御營廳磨鍊單子。敎以。道路旣以已改磨鍊。更爲修整以入。又因御營廳單子。敎以。本營各處軍兵。依都監草記擧行。
정조 8년 · 강
命抄啓文臣徐瀅修。催促應講。
정조 8년 · 목
奎章閣啓言。抄啓文臣應講人單子修整以入。而副校理徐瀅修。謂有本職情勢。終不入來。請依定式拿處。敎以。本職許遞。催促使之應講。
정조 8년 · 강
命明日動駕時。訓局千總。兼中軍擧行。
정조 8년 · 목
訓鍊都監啓言。明日動駕時。本局中軍李得濟在試所。請以千總李邦鵬。兼中軍擧行。敎以。依此爲之。甚爲便好矣。
정조 8년 · 강
命訓局奉足。以惠廳細作木。戶曹地木送價取用。
정조 8년 · 목
訓鍊都監啓言。因全羅監司趙時偉狀啓。訓局奉足論理稟處事批下矣。今年又若以純錢許捧。則軍兵之軍服。無路自備。本局砲保參半上送之意。請分付。敎以。旣從兩道狀請。非不知本營事勢之如許。到今有難還置。卿其更思好道理。論理草記。又啓言。好道理草記事批下矣。惠廳細作木五十同。戶曹地木百同。送價取用之意。請分付。敎以。依草記施行。
정조 8년 · 강
命武試官徐有大。畢射後留陣。他試官待下批進去。
정조 8년 · 목
因武一試所試官變通草記。敎以。副試官徐有大畢射後。卽詣本營留陣。其前姑令中軍代領。三試官趙圭鎭。參試官李師濂許湛之代。當以他試官點下。試望入之。○因二所試官變通草記。敎以。試官原單入之。待下批卽爲進去。
정조 8년 · 강
命各所入格。準二千五百人應試。
정조 8년 · 목
武二所。以雖値動駕。開場有命。依前試取啓。敎以。殿試旣命分所。各所入格。預與各所命官相議。某所某部某道區別後。帳殿應試人。先爲知委。餘則準二千五百人之數。分所應試事。分付一二所。準此知悉。
정조 8년 · 강
重推承旨林濟遠。仍越俸一等。
정조 8년 · 목
因訓鍊都監擧動時軍兵替代草記。敎以。東營集春營各留二十名替代。又啓言。各留二十名替代事批下矣。待標信替代。敎以。批旨書下時。以字以留字誤書。本營軍各以二十名替代。當初批答。文勢未暢。而不爲提稟。當該承旨林濟遠從重推考。○因武三所試官變通草記。敎以。才因都監草記。已有批下。則此草記。豈可捧入乎。同副承旨林濟遠從重推考。○禁衛營啓言。留陣以中軍代領事命下。而具明謙方在試所。請改付標。敎以。纔於一所草記。有下敎者。此草記。豈可捧入。同副承旨林濟遠越俸一等。
정조 8년 · 목
義禁府啓言。永興前府使具純。卽其地定配事啓下矣。請依例押送。允之。
정조 8년 · 강
詣 永祐園展拜。還詣東 關王廟展拜。
정조 8년 · 목
具戎服。乘輿出協陽門。至明政門外。降輿乘馬。出弘化門。路由館峴。予曰。都承旨馳詣 景慕宮奉審以來。詣　 園所。入齋室。改具翼善冠淺淡服。進詣 　園上。奉審如儀。詣盥洗位盥洗。就版位行四拜禮。詣 　神位前三上香獻爵。大祝待敎李崑秀。讀祝訖。降復位。亞獻官領議政鄭存謙。終獻官判府事洪樂性。以次行禮。仍行望燎禮。禮畢。還入齋室。敎曰。上 號後。初行展拜之禮。賞典。 宮園何異。 本園別檢李晙。參奉李廷仁。幷陞六。京事知守僕待令守僕。本園守僕。 守護軍等。令該曹考例施賞。少頃改具戎服。乘馬進發。敎曰。自 永祐園洞口。至興仁之門。捧上言。又敎曰。同副承旨林濟遠越俸分揀。仍歷臨東 關王廟。行禮訖。敎曰。東南兩 廟廟司。邊將除授。守僕等考例施賞。路由館峴。至明政門外。下馬乘輿。由貳極門還內。
정조 8년 · 강
領議政鄭存謙。箚陳病狀乞遞。賜批。
정조 8년 · 목
批以。卿於前後筵席。以此陳懇。凡幾遭矣。而予輒以決不捨卿之意。敷心腹洞論。竊庶幾予心卿諒。不復事乎控免。豈料卿徑尋辭箚。首尾屢千百言。依舊是前日說話。情志之不相孚。一何至此。予誠慚恧。不知所以爲答。噫大官去就。與庶僚有異。而況元輔。國之重任也。明知卿無可引之義。而今若曲循之。則其於乖當聽聞之駭惑。何哉。況卿美疴。不過無妄。自可勿藥者乎。急於敦勉。不暇多誥。惟冀卿之安心善攝。俟少間卽起視事。弘濟時艱。仍命遣史官傳論。
정조 8년 · 강
大司憲蔡弘履。以母病陳疏乞遞。賜批。
정조 8년 · 목
批以。情勢似然。本職許遞。
정조 8년 · 강
命應試二千五百人中。八百人訓鍊院試取。
정조 8년 · 목
判府事徐命善啓言。殿試分所事命下矣。慕華館似難畢試於一日之內。訓鍊院應試。不過直赴而已。二千五百人中八百人。分屬訓鍊院。請分力試取。從之。
정조 8년 · 강
命試官罷職人敍用。
정조 8년 · 목
敎曰。飭已行。文三所試官罷職人。幷敍用。
정조 8년 · 강
命上言回啓。依頃日例爲之。
정조 8년 · 목
敎曰。今番上言回啓。依頃日 陵幸時例。以草記爲之事分付。
정조 8년 · 목
予曰。今當無前邦慶。此科亦異他科。前旣考試於節製。故玆落點。今番且有主文。更何嫌焉。卽爲入來省記之意。遣史官傳論於洪判府事。莫重殿試命官。不可不備。夜來善攝。明早入來事。遣史官一體傳論于李判府事事分付。予曰。武初試一二三所。何時當出榜。榜目斯速修入事分付。
정조 8년 · 강
遞承旨李在學林濟遠。以李時秀權★(示+嚴)代之。尋遞。以徐龍輔柳誼代之。
정조 8년 · 목
敎曰。左承旨同副承旨許遞。前望單子入之。因試官望筒。敎以。右副承旨試望點下。許遞。與未差之代。前望單子入之。
정조 8년 · 강
命明日弘化東西夾。開東前開門。命官分所進去。
정조 8년 · 목
敎曰。明日弘化東西夾。開東前開門。試所承旨與泮長泮堂眼同。殿座前領紙事。試所承旨知悉擧行。又敎曰。丹楓亭分所命官。行戶曹判書鄭一祥。不老門分所命官。行司直金華鎭進去。
정조 8년 · 강
遞左捕將李柱國。以具明謙代之。
정조 8년 · 목
敎曰。分所試官。須兼將任。可以防奸。左捕將李柱國許遞。前望單子入之。
정조 8년 · 강
遞執義李廸輔。掌令李壽咸。校理李顯默。修撰兪漢敬權裕。正言李書九宋俊載。
정조 8년 · 목
敎曰。明日殿試。侍臣不可不備員。除各所試所城上所進去人。則無無故人。在外及未肅拜兩司玉堂幷許遞。前望單子入之。待下批。待開門牌招進參。
정조 8년 · 강
命弓房下人。照律放送。
정조 8년 · 목
因刑曹都囚徒。敎以。弓房下人。滯囚已久。照律放送。
정조 8년 · 강
御明政門。行文科殿試。仍御春塘臺。行武科殿試。讀券官。洪樂性吳載純徐有隣朴祐源沈頤之。對讀官。趙鼎鎭李集斗曺允大沈樂洙林道浩。帳殿考官。李徽之徐浩修李在簡徐有大。參考官。許侙具敍五申耆李光燮金魯直。丹楓亭考官。鄭一祥鄭昌順具明謙。參考官。洪仁浩金廷遇白束運趙光鉉。不老門考官。金華鎭趙時俊李昌運。參考官。金履正尹得逵宋銓李栢然。
정조 8년 · 목
具翼善冠袞龍袍。乘輿出賓陽門。至明政門。降輿陞座。試官與諸生行禮訖。以重熙堂爲銘題。少頃降座駐輿。敎曰。今爲鄕儒。特出易題。限亦不早。着意善做之意。使諸生知悉。仍詣春塘臺。降輿陞座。諸考官行禮訖。敎曰。分所試官各進試所。趁卽開場。帳殿應試。斯速擧行事分付。徽之曰。初試試記。尙未及修正。故眩於擧行云。何以爲之乎。予曰。直赴人爲先試射。其餘次次修正應試好矣。敎曰。二所擧子六百八十名。移赴帳殿事分付。予曰。明日洗馬坪殿試分所試官。左邊捕盜大將具明謙。仍佩往來。予曰。前校理李度謙敍用。予曰。畢試尙遠。日勢已暮。諸試官姑爲退去。明朝更爲來得。乘輿由貳極門還內。
정조 8년 · 목
予曰。明日別試射時。禁漏官一體許赴丹楓亭分所事。分付。○敎曰。今番庭試取十人。命諸試官。各以別置試券進前合考。以次圻榜。通德郞鄭最成。進士朴蓍壽。前縣監朴基正。生員李之耼。進士洪義浩。生員崔時淳。進士金禹儉尹光普金載翼。幼學魚用謙。以次出榜。又敎曰。入格儒生。明日帳殿待令。
정조 8년 · 강
命擧子呼不。別書試取。洗馬坪又設一所。
정조 8년 · 목
敎曰。今番殿試。旣令分所。而初試畢場。在昨夜。分所擧子之眩於應赴。必多呼不之弊。今日則呼不勿爲勿施。別書一紙。試畢後試取。俾無渠輩向隅之歎。又敎曰。慕華館分所。尙未設場云。明日勢難畢試。明日則洗馬坪又設一所。與慕華館命官相議。推移分屬事知悉。洗馬坪承旨及試官差備官。以丹楓亭承旨及試官差備官進去。
정조 8년 · 강
遞承旨柳誼。以李文源代之。尋遞。以徐有防代之。尋遞。
정조 8년 · 목
敎曰。分所進去承旨李文源許遞。前望單子入之。又敎曰。分所進去承旨徐有防許遞。前望單子入之。
정조 8년 · 강
以李延伋爲副校理。李鼎運爲修撰。洪周萬爲執義。李思祚爲掌令。韓用龜李度謙爲正言。幷前望也。
정조 8년 · 강
有政。吏曹參判宋載經進。
정조 8년 · 강
左議政李福源。上箚辭職。賜批。
정조 8년 · 목
批以。首揆之批。罄予心腹。而卿箚又到。控引備至。以今世道朝象。所欲彌綸調劑者。恃在卿等。而卿等乃反引入。是豈體國之義。適因試事。曉漏不遠。未暇長語敦迫。卿須諒之。俟少間。卽起視事。仍命遣史官傳諭。
정조 8년 · 강
命松禾縣殺獄罪人。五十日限內捉納。
정조 8년 · 목
黃海監司洪秉纉。以松禾縣殺獄罪人李松年逃躱。惶恐待罪啓。敎以。勅行不遠。卿則勿待罪。更定五十日之限。使之限內捉納事回諭。
정조 8년 · 강
命明日申前。殿試出榜。
정조 8년 · 목
訓鍊院分試所。以貫革加設差備官加磨鍊啓。允之。敎以。依此草記。令兵曹。差備官斯速加定啓下。上號慶科初試試官肅拜。又在明日。須於明日申前畢試。初試試官等。可以肅拜進去。柳葉箭貫革及貫革。此數外加設。亦無所妨。卿須便宜擧行後草記。○慕華館分試所。以日暮姑罷。明日依傳敎分設試取啓。敎以。 上號慶科初試試官。明當差出。殿試須於申前出榜。可無相値之弊。未明開場。先爲捧講。期於申前後。持草榜詣闕。而洗馬坪分所。亦以此意分付。
정조 8년 · 강
御春塘臺。行武科殿試。考官。李徽之徐浩修李在簡徐有大。參考官。許侙具敍五申耆李光燮金魯直。
정조 8년 · 목
具翼善冠袞龍袍。乘輿出貳極門。詣春塘臺。降輿陞座。予曰。帳殿應試。尙且夥然。斯速擧行。趁早畢試。予曰。不老門試官及承旨入侍。予曰。卿等進去北營。設場試放。金華鎭等曰。修草榜入啓後。當進往矣。敎曰。試官雖令食代。而離次者甚多。事極駭然矣。試官李在簡外。幷越俸一等。予曰。武二所上試官。行副司直李柱國進去。予曰。慕華館試所承旨入待。予曰。何當畢試乎。李在學曰。今日內似難出榜矣。敎曰。慕華館試所。今日內勢難畢試云。加設貫革。從便試取。若過今日。初試無以設場。此意令試所知悉。雖於今日內。未及畢試。初試洗馬坪設場事。命官知委試所。武科初試。各所捧單。限再明許捧事。一體分付。仍命殿試入格儒生入侍。鄭最成等十八人進前。予問姓名年齒訖。退出。敎曰。文科初試試望。旣已下批。諸試官皆令帳前謝恩。命試官進前。敎曰。今當無前之慶。八路多士。咸聚京師。而昨日殿試。鄕儒之入格無多。是豈同慶之意乎。今番必須着意考試。一以體朝家申飭之意。一以無遐方遺珠之歎也。李在學等承敎退出。予曰。莫重帳殿。擧措駭然。當該禁喧郞廳拿入。又敎曰。聞其事狀。旣出無情。決棍安徐。姑令曳出。又敎曰。兵曹佐郞李秀夏削職。予曰。禁將進前。予曰。榜目斯速修正以入。試射畢。乘輿由貳極門還內。
정조 8년 · 목
批以。溫批纔降。謂卿心之可回。辭單忽尋。慨予誠之莫諒。苟念倚爲重之意。是豈辭以疾之時。惟卿公輔令姿。朝著宿望。范景仁之鬚髮盡白。只知國家。趙如愚之腔血如丹。可質神鬼。頃當美恙之暫若。幾連牘而丐閑。旋因溫諭之屢宣。遂臥閤而論道。所以倚毗者重。可見期望也深。誰意仰成之辰。乃有祈免之懇。時憂多未濟之歎。豈遽決於去朝。宿恙因旡忘之災。庶良已於不日。須思幡然改之義。毋替援而止之圖。於戲。大臣之責任不輕。固宜去就之自重。寡人之慰釋斯摯。切冀體諒之惟深。亟斷來章。無負至意。所辭宜不允。故玆敎示。想宜知悉。知製敎李延伋製。
정조 8년 · 강
命武試官。待畢試承牌。文試官卽爲承牌。
정조 8년 · 목
敎曰。初試試望中。武所進去試官。武將亞將及武參試官。待畢試承牌。文試官則卽爲承牌事分付。
정조 8년 · 강
命今番初試。亦以賦百丈表百丈試取。
정조 8년 · 목
敎曰。昨日殿試。以銘試取。蓋以遐方儒生。不閑四六之故。爲其易就之文。有是擧耳。然鄕儒入格絕少。甚非朝家本意。各所試官。旣承筵敎。今番初試。亦以賦百丈表百丈試取。昨日則猶未詳古例。只以銘題書揭。更考已例。殿試亦多兩題試取之時。亦令入場儒生。預爲知悉。
정조 8년 · 강
遞承旨金宇鎭趙興鎭。以金思穆李時秀金履正爲承旨。
정조 8년 · 목
敎曰。試所進去承旨幷許遞。前望單子入之。
정조 8년 · 강
上號慶科殿試日字。命更擇以入。
정조 8년 · 목
敎曰。明日雖値 上號慶科初試。而册封慶科殿試各所。未及試取之類。務令徐徐應試。無或有紛拏之弊。今番慶科。出於廣慶飾喜之意。帳殿應試之人。一一親臨試取。俾盡其才。奚特爲渠輩。一則爲邦慶。二則爲邦慶。此意命官知悉擧行事。傳于慕華館訓鍊院洗馬坪北營命官處。以此傳敎。書揭場外。武士俾各知之。明日武初試。則雖至日暮。但可開場。自再明日試取。亦無所妨。自政院。分付武一二三所試官處。亦令殿試試官知悉。來頭殿試。日字迫近。不可無闊狹。自初四日至初七八。日更令禮曹。擇日以入。
정조 8년 · 강
命孝子黃恁澄旌褒。令該曹稟處。
정조 8년 · 목
全羅監司趙時偉。以孝子黃恁澄旌褒。啓請該曹稟處。敎以。令該曹待判堂出任。卽爲草記稟處分付。
정조 8년 · 강
命乾止山禁護。惕念擧行。
정조 8년 · 목
全羅監司趙時偉。以乾止山禁護等節嚴飭啓。敎以。凡事飭令稍久。易致懈弛。從近發遣摘奸之行。欲探守護勤慢。更加惕念擧行事。令廟堂措辭行會。
정조 8년 · 목
禮曹啓言。今番上言。以草記爲之事命下矣。觀此各人上言。則盈德申東煥。以其七代祖虬年。倭亂立殣事也。其家呈狀。便屬私言。不可輕施恩典。興德金澳。以其七代祖鍊玉。丁酉死於露梁之戰。其妻梁氏。赴水而死。其子命彥。亦投身以從。忠烈俱備。請蒙褒典矣。事雖久遠。不宜泯沒。忠州林栽復。以其五代祖亨業。丙子之亂。手抱毋柩。得免傷害。被拘虜庭。能全素節。請蒙旌褒。莫重恩典。有難輕許。令道臣狀聞。載寧梁道厦。爲其父弼成至孝。入於道狀。至有除職之敎。則可見其實行。特許旌閭之典。安岳私奴馬也之。爲其主金瑊。以天生盲人。孝養其母。行乞四隣。始終如一。其母之死。負土植木。大風暴雨。不離墳側。道臣褒聞。雖承復戶。而以旌閭。有此呼籲。生前旌閭。有難輕施。令道臣採其虛實狀聞。安東邊達遠。以其父母孝烈。俱合旌褒爲言。一道齊籲。實行可信。谷城金德普以爲。其母割股。以愈其夫病。得鱔。以療其父腫云。幷令道臣。據實狀聞。忠州沈民秀以爲。其母從死於夫云。而別無表異之跡。西原卞至中以爲。其父盡孝於其祖父母。而雜入夢語。語涉荒誕。康津文震謙。爲其父孝行。而便成例談。安岳宋匡振以爲。其母事夫盡禮。黃州朴夢說以爲。其父事親至孝。機張朴東學等。爲其同縣金鳳儀孝行。平山金漢鳳等。爲其同府金玧孝行醴泉尹天鐸等爲其同郡高有完孝行。文義柳東植等。爲其同縣吳尙健三世孝行。幷請旌褒。與子孫私言有異。然何敢猥徹天聽乎。請幷置之。允之。敎以。盈德幼學申東煥事。興德進士金澳事。忠州幼學林栽復事。安東幼學邊達遠事。幷依草記。各令道伯。從速據實狀聞。以爲褒獎之地。載寧進士梁道厦。父弼成孝行。兩故相褒狀。足爲憑信之端。況有 先朝除職之敎。特許旌閭。實合敦風勵俗之道。卽令道伯。棹楔後狀聞。安岳私奴馬也之。爲其主金瑊。有此上言。蓋瑊以盲人。孝行如此。殊極可嘉。今若生存。令該曹施以加資之典。或已身故。特爲旌閭。形止先令道伯狀聞。忠州幼學沈民秀。西原幼學邊至中。康津幼學文震謙。朝家旣聞之後。不可仍以置之。令該道題給米布後狀聞。又啓言。洪州韓光瑋。其同姓三寸叔永裕無後。以其十四寸性裕子再錫爲後爲言矣。請令立後。允之。又啓言。興德柳壽昌。年過六十而無子。六寸壽仁有子五人。不給一子云。令道臣詳査定給之意。請分付。敎以。依草記施行。又啓言。南原盧得珽妻張氏。其家翁無後身死。以四寸得瓛子。欲爲立後云。請許立後。允之。又啓言。慶州李標等。以文益漸遺詞祀。請賜美號爲言矣。院號新宣。亦啓後弊。海州孔成集等。稱以大聖後裔。請入本州校案。猥屑莫甚。令道臣勘治。南部權銈。以其十一代祖母海寧府夫人墓。在安東。衆冢累累。終未尋得。乞令設壇致祭。各別禁護云。論以事體。亦甚猥屑。順興徐彭胤。以其十代祖翰廷。爲　端廟特綱守義。請以褒贈。而事係久遠。有難憑信。請幷置之。敎以。幷依草記施行。○忠勳府啓言。今番上言。以草記爲之事命下矣。三嘉文德龍上言以爲。以文益漸奉祀孫充定軍役云。依受敎頉給之意。請分付。敎以。依草記施行。○漢城府啓言。西部李普澤上言。其曾祖母山。在於楊州。而同宗李宜泰偸葬。反有專奪局內之意云。請令道臣。從公決處。允之。敎以。近來山訟回啓。各該道。惟意過限。政院不能察推。承宣從當論責。此後無得如是之意。自卿府行會該道。又啓言。西原盧啓欽上言。渠之祖墳。在於本邑。而前承旨洪九瑞偸葬。形勢不敵尙今未決云。請令道臣。摘奸處決。允之。敎以。依草記施行。
정조 8년 · 목
義禁府。以試所禁亂假都事擇差啓。敎以。令該曹各別擇差。今番試場。如有雜亂之事。當該都事。當先汰後拿。此意先爲嚴飭。
정조 8년 · 목
刑曹。以擊錚人捧供。値受誓戒。不得開坐啓。敎以。令次堂。除刑推。今日內捧供以入。○又啓言。取考猥濫擊錚人等原情。則廣州李召史。爲其夫囚繫蒙恩事也。旣已結案勿施。請嚴處。允之。敎以。事出爲夫。參酌放送。又啓言。洪州李春保。爲其曾祖時蕃罪名伸雪事也。隄防漸壞。誠非細憂。罪狀嚴處。原情請勿施。允之。又啓言。懷德宋欽昊。爲其祖煥經定配分揀事也。其心駭痛。罪狀嚴處。原情請勿施。允之。又啓言。龍岡宋濟殷。爲其兄獄證査實事也。鐵案已具。誣罔痛駭。罪狀嚴處。原情請勿施。允之。敎以。然事出爲兄。係是四件內。參酌放送。又啓言。橫城女兒金喜順。爲其父三年在謫。乞垂曠恩事也。善地定配。猶云末勘。請勿施。允之。
정조 8년 · 강
命擊錚人等原情。從公査處。
정조 8년 · 목
刑曹啓言。擊錚人金鳳大。依 先朝受敎。爲先放送。所供請上裁。敎以。壓良之法。邦憲至嚴。且渠原情。聞甚可矜。該堂開坐時。取考可據文案。從公決處草記。又啓言。金兌光依受敎放送。所供請上裁。敎以。令道臣詳査狀聞。又啓言。金阿只依受敎放送。所供請上裁。敎以。令道臣從公決處後。狀聞事分付。
정조 8년 · 강
命漂到人。斯速還送。
정조 8년 · 목
洪忠監司沈豊之。以漂到人問情馳啓。敎以。下諭已久。何不發送。道伯推考。依水營狀本題下。卽爲行會事。令廟堂知悉。又因洪忠兵使李潤禧狀啓。敎以。何至今留置乎。依願斯速還送事。令廟堂卽爲分付。又因問情狀啓。敎以。所謂問情。全不成樣。當該問情官。令道臣捉致。嚴棍懲勵事。自廟堂行會。
정조 8년 · 목
左捕廳啓言。本廳部將朴文曾。與帳殿擧子爭詰。痛駭。爲先汰去。敎以。不能檢飭。卿亦難免。卿則推考。才經大赦。該捕校勿汰。各別嚴棍懲勵。
정조 8년 · 강
命弓房下人。收贖放送。
정조 8년 · 목
刑曹。以弓房下人照律定配所押送啓。敎以。才經大赦。收贖放送。
정조 8년 · 강
召見承旨金履正于重熙堂。
정조 8년 · 목
予曰。壯元亭試官中罪罷人。蕩滌敍用。口傳付軍職。予曰。趙文彥旣爲直赴。而不見殿試云。其委折分付禁將。使之知入。假注書李敬五。出問還奏曰。自兵曹不越試記云矣。予曰。右承旨李時秀。斯速進去試所事分付。北營試所出榜催促。草試記先爲入之。敬五出傳。以今方出榜詣闕之意仰達。
정조 8년 · 목
批以。渙誥已颺。方予心之勤勤。巽牘申呈。何卿意之邁邁。莫曰疾病之難强。不宜去就之自輕。惟卿系出名家。心存王室。操履堅確。蔚然爲矜式百僚。儀範端凝。將以見坐鎭一世。歷試旣遍。自 先朝而受知。眷遇罙隆。遠寡躬而枚卜。黃閣之機務咸萃。正須首揆經理之方。靑宮之知思漸開。尤急太師輔導之責。那知倚爲重之日。遽有辭以疾之章。一時美疴。雖或積勞之爲祟。再度懇牘。不料過讓之至斯。於戲。予悉諭心腹之言。蓋出濟屯之意。卿須思股肱之義。亟寢乞解之單。勿復固辭。玆不多誥。所辭宜不允。故玆敎示。想宜知悉。知製敎尹序東製。
정조 8년 · 강
左議政李福源初度呈辭。賜不允批。
정조 8년 · 목
批以。溫批甫宣。謂遐心之可挽。懇章繼至。愧淺誠之莫孚。予方以心腹是敷。卿莫曰疾病難强。惟卿一代雅望。三司崇班。煥乎黼黻之文。自 先朝而知遇旣篤。儼然圭璋之質。逮初服而倚毗冞隆。淸簡持身。允爲搢紳之矜式。艱虞溢目。實籍廊廟之謨猷。夫何引疾之章。遽煩奉身之懇。貳極之睿質夙就。正須輔導之方。八路之殿屎未蘇。尤急撫綏之道。右台銜命。已揆席之久虛。元輔呈辭。顧勻軸之誰秉。方切予贊日之望。是豈卿去朝之時。君臣一體相須。貴情志之允協。輔相百責所萃。豈去就之自輕。異平日體國之心。予所深慨。回此時釋負之念。相亦惟終。於戲。一時微疴。庶良已於不日。百揆重任。豈便訣於今朝。亟斷來章。勉副至懇。所辭宜不允。故玆敎示。想宜知悉。知製敎李延伋製。
정조 8년 · 강
政院議啓。請龜柱拿來。賜批。左承旨金思穆。左副承旨李祖承。
정조 8년 · 목
議啓以爲。罪人龜柱押到羅州。仍爲定配云。凶如此賊。而假息海島。猶爲失刑。自島而陸。有若尋常罪犯。遇赦減等者然。義理益晦。人心靡定。亟還成命。快正典刑。批以。發捕之後。更以思之。設鞠非其時也。又下密旨。與下去都事。所到處。坼見擧矣。大抵發捕罪人之未及拿來者。如無還寢。卽其地定配。其例非今。斯今且今島陸雖異。均是羅州地方。則徒流案亦無改書之擧。卿等何乃煩請乎。○再啓。批以。卿等旣異執法之官。且非徼還之事。則夜將撤漏。何如是煩瀆乎。方以民事酬應。而卿等反提不緊之說。又此惱我。斷斷不已。安在其惟允之意。卿等更勿煩請。
정조 8년 · 강
命玉堂退去。所懷書入。
정조 8년 · 목
政院。以玉堂請對啓。敎以。退去所懷書入。
정조 8년 · 강
玉堂聯啓。請龜柱拿來。賜批。校理沈樂洙。修撰李鼎運。
정조 8년 · 목
聯啓略曰。卽伏聞龜柱出陸定配之報。臣等不勝駭惑之至。假息海島。久逭王章。國人之腐心痛骨。九年于玆矣。竟失肆戮之典。遽有減等之擧。則實非細故也。刻日拿來。亟施三尺之典。批以。悉論院批。
정조 8년 · 강
遞承旨李時秀徐龍輔金履正。
정조 8년 · 강
遞司諫李身晦。以鄭好仁爲大司憲。曺遠振爲司諫。
정조 8년 · 목
敎曰。武二所進去臺諫李身晦。陳疏到院云。本職許遞。與大司憲未差之代。前望單子入之。待下批。先進去後謝恩。大司憲壯元亭進去。司諫慕華館進去。
정조 8년 · 강
命訓鍊院試所分所磨勘。
정조 8년 · 목
敎曰。今聞宣傳官回奏之言。訓鍊院試所蒭銃。今日內勢難畢試云。守禦廳舊基及南水營中。鳥銃分所。卽爲設場試取。命官則行副司直韓光會進去。試官兵曹判書徐浩修。前僉知田文顯。宣傳官李星會卽爲進去。訓鍊院試官中。行副司直李敬懋。持試記進去。眼同試取。入格試記。則訓鍊院試所。同爲磨勘事分付。承旨右承旨進去。臺諫則訓鍊院進去兩司中一員進去事分付。
정조 8년 · 강
命訓局各衙門納布。以純錢代捧。
정조 8년 · 목
洪忠監司沈豊之。以訓局外各衙門納布。以純錢代捧馳啓。敎以。幷與訓局。而特令純錢代捧。初無區別之敎。以是之故。訓局至請奉足給代之需。亦已許施。則觀此狀本。備局關文。本道狀辭。皆以訓局則以本色捧納樣爲言者。大是做錯。此蓋備局知委關文錯誤之致。當該有司堂上越俸一等。更以此意。知委兩南伯。無論某衙門某營門。以純錢上納事。仔細分付。俾無眩於擧行之弊。今日內三懸鈴行會。
정조 8년 · 강
吏曹。以幸行時上言履啓。
정조 8년 · 목
該曹啓言。觀此各人等上言。則長淵金養洙祖聖麟年八十一。沔川李彪父錫祥年八十三。谷山金弘兼祖元澤年八十八。願蒙加資。而士庶年八十除一堦。載法典。依此施行。武藝別監田春遇父通政健年八十一。從軍五十年云。似當施以加資。而不敢擅便。請上裁。敎以。幷施加資之典。又啓言。醴泉嚴尙寬。其先祖嚴興道孤忠卓節。特贈正卿之職。更旌守義之地云。今此加贈。極涉猥越。置之。移旌一款。請令禮曹稟處。敎以。依草記施行。
정조 8년 · 강
遞禮曹判書金魯鎭。以李在簡代之。
정조 8년 · 목
該曹。以來頭殿試更擇。以來初八日擧行啓。敎以。初試入格儒武。許久留京之弊。不可不念。初八日太遠。初四日至初七日。如有平吉日。設場無所不可。以此意知悉。更爲草記。在外判堂許遞。令政院前望單子入之。待下批先擧行後謝恩。
정조 8년 · 강
命殿試。以來初四日擧行。
정조 8년 · 목
禮曹。以殿試更擇。以來初四日擧行啓。敎以。依此知委。
정조 8년 · 강
備局。以關東災實分等狀覆啓。
정조 8년 · 목
備邊司啓言。原春監司徐鼎修災實分等狀啓稟處事命下矣。取見狀本。則扜城等四邑。置之尤甚。襄陽等七邑。置之之次。鐵原等十五邑置之稍寶。仍以爲尤甚四邑。旣經大賑。民情矜惻。當與守宰。相議接濟。而至於俵災。旣無頒下。嶺東諸邑。陳處夥然。災結九百六十九結二十負六束。特許劃下。以爲分俵之地。旱田被災各邑報來。爲一百九十一結三十九負六束。而事目至嚴。不敢仰請。後錄諸條。幷令廟堂稟處。其一。還穀以相當穀三分一代捧。之次邑四分一代捧。其一。舊還勢難與新還幷督。其一。領東九郡。今春補賑餘在錢分給者。收捧。移補於道內詳定加下之數。實合兩便。其一。屯稅免稅。一依民田例收稅。毋得濫捧之意嚴飭。其一。定配罪人。限明秋。勿定於尤甚之次邑。推奴徵債。限明秋嚴防事也。荐歉民情。誠甚可矜。而比之元畓結。若是夥然。四分一許劃。以爲分俵。田災事。不可容易許施。置之。還穀之幷請三分一代捧者。稍欠稱量。尤甚邑施行。之次邑四分一。稍實邑五分一代捧。待明秋還作本邑。舊還。尤甚邑特爲停退。還錢。就其中限三分二。以本色錢捧。三分一依準折穀捧。一以爲紓力之道。一以爲嗣歲之資。屯稅捧甘嚴飭。定配。推奴徵債。幷依請施行。請一體分付。敎以。分等事依施。俵災事。所請九百結。不至太過。昨年歉荒。挽近所無。俵劃之三倍此數。固不可以常例論。雖以戊子乙未丁酉等年例言之。皆過九百之數。戊戌之豐熟。亦給千結。今年九郡。豈或靳惜。特爲準數許給。然細察眞僞。民蒙實惠。惟災政最爲難焉。道伯若不一心對揚。邑宰苟忽十分束濕。彼無知小民。將不免白地應稅。此則從近當有別般憑處之道。俾各惕念。無或故犯此。而無難犯科。把束以上。當準贜污律勘斷。以謝東民。以此意先令廟堂措辭。各別嚴飭。代捧事。尤甚邑三分一。依準折代捧。之次邑依草記施行。田災事。本花給災。自有可據之例。所請不甚夥然。依施舊還事。八路俱稔。數邑獨歉。當年催科。猶屬括毛。流來積逋。從歸擾民。尤甚之次邑。幷許停退。添還錢事。詳定加下。雖難預定。如欲貿穀。何時不可。此等處。惟視便於民。不便於民。從違之爲當。姑先依狀請施行。至於本司句管穀物授錄該廳加下之代。令該廳從後更爲稟處。宮房營衙門捧稅事。奚特捧甘嚴飭。依昨年傳敎。一委之守令。從實執卜。差人屯監之不有朝令。從中作弊者。監司別遣褊裨。各別廉探。無論宮營屬。捉致營門嚴刑。卽其處勿限年定配。如是申飭之後。萬有一。宮房則督納於宮監。營門則勒徵於營差。則次知中使首宮任。令攸司照律重勘。守總兩使各該將臣及堂上。幷下義禁府處之。尤甚之次邑勿定配所事。推奴徵債嚴防事。幷依施。尤甚邑接濟一款。方待道伯狀本。斯速修啓之意。申明分付。此係民事。勿以夜深爲勞。待城門開。卽爲行會。
정조 8년 · 강
命胎封加封。更觀明年年事爲之。
정조 8년 · 목
敎曰。聞前禮判言。胎封處雖已圖形以來云。而今年年事。幸得稍豐。此時役民。實有擧贏之歎。御極後尙不加封。出於爲民弊之意。更觀明年年事爲之固好。以此意卽令廟堂。行會道伯。石材姑勿鳩聚。標內或有冒禁犯占之事。屬之令前。切勿禁斷事。一體分付。
정조 8년 · 강
諭武殿試分所試官等。
정조 8년 · 목
敎曰。殿試各所分所處。今日申前。勢難畢試云。洗馬坪擧子。慕華館擧子中。應放之類。與兩處命官相議。壯元亭別設一所試取。命官行司直鄭尙淳進去。承旨同副承旨進去。又敎曰。此營試官中尹得逵。以壯元亭試官進去。其代以宣傳官李匡運爲之。又敎曰。壯元亭分所試官。行副司直李昌運。前同知邊聖和。行副護軍尹得逵。校理李延伋。宣傳官韓應儉爲之。卽爲進去。命官雖未及進去。承旨如巳出去。卽爲設場。兩司諸臺。無城上所云。而有特敎。則長官自可進參。大司諫李益烍直爲進去事分付。雖未備員。仍爲設場事分付。臨時分所。必有擧子呼不之弊。此則勿拘許試事。令壯元亭試官知悉。又敎曰。武三所尙未設場云。此則一二所有異。當該試官等推考。副試官雖未肅拜。上試官以下。先爲進去。自天字次次試取。差備官等。亦卽略略磨鍊。開場事分付。又敎曰。觀此殿試分所訓鍊院命官草記。騎蒭鳥銃。勢難幷設云。附近公廨。鳥銃移設。似無所妨。此意令命官知悉。具意見草記。分試之時。徒致紛雜。而申前後如可畢場。不必移設。卽爲草記。又敎曰。今番殿試分所擧子。因試所紛畓。五技無一技應試。皆在呼不中。是豈當初申諭之意。然唱榜在卽。到今有難及期査正。今日各所出榜後。禁將持此呼不人小名記。參考各所試册。各技果以呼不書之。一一抄出以啓。當以今番殿試規矩。許赴後殿試。以此知悉擧行。
정조 8년 · 강
命前敎官趙文彥。移付訓鍊院試取。
정조 8년 · 목
敎曰。前敎官趙文彥。向於帳殿直赴會試之後。未捧承傳。今番殿試。不得應試云。卽令試所。移付訓鍊院分所。各技試取。使之修試記以來。同爲修整帳殿試取直赴會試秩事分付。
정조 8년 · 강
武初試試所。以殿試未畢。不得開場啓。
정조 8년 · 목
武一所。以殿試未撤。不得開場啓。敎以。雖至日暮。待殿試畢試開場。今日但可開場。此意知委擧行。○武二所。以試官李柱國。在慕華館試所。未畢試。今日內無以設行啓。敎以。待畢試設場。○武三所。以兩司無進參之員啓。敎以。監試官進去已久。何乃草記。卽爲擧行。
정조 8년 · 강
命試記。只以帳殿丹楓亭不老門北營應試修整。
정조 8년 · 목
訓鍊院試所。以申前似難畢試。貫革變通試取啓。敎以。依草記施行。命官及試所承旨以下知悉。○又以帳殿榜目。似難合付。本所榜目。同爲添付啓。敎以。以此意。令帳殿試所知悉。帳殿試所試記。則只以帳殿及丹楓亭不老門北營應試之類。修整事分付。
정조 8년 · 강
命試所差備官張世顯。分揀放送。
정조 8년 · 목
刑曹啓言。武二所差備官囚禁事命下矣。張世顯係是出身。請令義禁府擧行。敎以。分揀放送。
정조 8년 · 강
御春塘臺。行武科呼不人殿試。考官。李在簡徐有防朴祐源。參考官鄭水浚許侙沈樂洙李崑秀尹行任金魯直。丹楓亭考官。金文淳徐有大申應周李光燮。
정조 8년 · 목
自內詣春塘臺陞座。予曰。今日則應試擧子無多。且有雨意。斯速試射。呼名以入。以次發射。試畢還內。
정조 8년 · 목
予曰。三司求對云。而適有事。今難召見。以所懷書入事分付。予曰。莫重慶科。不可不備員。所懷玆已下批。斯速進往試所之意分付。敎曰。飭已行。抄啓文臣罷職人。幷敍用。又敎曰。不可罪同罰異。別軍職罷削人。幷分揀。予曰。兼春秋往賓廳。言于金文淳。帳殿試記。邑邑分類。詳細修入之意分付。
정조 8년 · 강
政院議啓請龜柱拿來。賜批。左承旨金思穆。左副承旨李祖承。
정조 8년 · 목
批以。一夜三啓。煩瀆爲事。何也。
정조 8년 · 목
政院。以三司請對啓。敎以。措語書入。
정조 8년 · 강
遞承旨洪秀輔金思穆。
정조 8년 · 강
司諫李身晦。上疏乞遞。仍陳諸條。賜批。
정조 8년 · 목
疏略曰。臣於除命。感激恩私。章皇出肅。强策奔走。脚疾添谻。轉動無期。亟遞臣職。乞免之章。不宜贅他。而竊伏聞世子。睿度岐嶷。智思日長。第念敎諭之道非一。而莫如以身敎之。觀感沖年蒙養之初者。豈非今日急先務哉。臣於日前。隨參諸啓。而不允勿煩之敎。便成一副之規。豈不悶哉。亟伸王章。使義理丕闡焉。八域賙賑。孰不感泣。而以湖南一道言之。先劃十萬石賑穀。保有今日。然而荐荒之民。如經大病。若不別般撫摩。則殆同病加於少愈。寧不哀矜。昨年停退還之幷與新還督捧。則其勢亦不免蕩賣甁罌之患矣。月前舊逋蕩減之命。莫非卒惠窮民之仁。而此與昨年停退有殊。自下擧行。每歸虛地。臣竊慨然也。且當年豐之時。則推奴徵債。朝禁稍弛。依前更侵。其弊甚於督還。民不願豐。政謂此也。今年癘疫飢饉之餘。繼有晩霖冷風之害。不免全然失稔。昨年停退還。限今年停退。推奴徵債。仍令嚴禁。災名分俵。量宜抄執。以究終始之澤焉。批以。首陳事。爾言切至。當留意。次陳事。已悉諭矣。今番蕩減舊還事。爾言是矣。令廟堂稟處。推奴徵債。係是擾民之政。依施。給災事。果如爾言。不可無闊狹。昨夜關東分等狀本。已倣綿田給災之例。全災準請許施。
정조 8년 · 강
校理沈樂洙。請龜柱拿鞫。賜批。
정조 8년 · 목
樂洙啓言。昨陳短箚。未蒙兪音。又於今朝。不許賜接。今幸入侍。庶可悉暴矣。龜柱劇逆。始拿族配。則四方之駭惑。爲如何哉。義理之湮晦。倫彝之斁絕。未必不由於龜柱之尙此假息也。因前成命。拿鞫窮覈。批以。前已悉諭矣。○再啓。批以。爾雖終日守此。處分決難反汗矣。○三啓。批以。不允。
정조 8년 · 목
批以。敷心之誥屢宣。方冀共濟。丐身之章三徹。胡乃自輕。卿雖固辭。予豈忍捨。顧今艱虞多端之日。奈此宵旰獨勞之憂。國計民憂之無涯。誰任拯濟之責。世道人心之靡定。政急挽回之圖。肆予寡昧倚毗之隆。惟恃元輔夷險之節。朝廷有泮渙之象。任卿以調劑辛甘。蔀屋多悴困之憂。畀卿以區畫子惠。鎭俗雅量。賴有古大臣風儀。贊治弘猷。實資士君子模範。豈料仰成之際。遽有釋負之章。昔疾今瘳。惟冀神明之默佑。乍入旋出。況無情勢之難安。雖大小協力而交修。猶懼不濟。況輔相奉身而遜避。疇克胥匡。庶竭濟屯之誠。毋懷嘉遯之志。左揆之巽牘繼上。困予至斯。右台之使節未還。與誰共理。亟回幡然改之意。須體挽而止之誠。於戲。台席之責任不輕。固安危之所係。重宸之眷注冞篤。庶情志之交孚。亟斷來章。毋替玆命。所辭宜不允。故玆敎示。想宜知悉。知製敎沈樂洙製。
정조 8년 · 강
左議政李福源再度呈辭。賜不允批。
정조 8년 · 목
批以。渙發之誥誕宣。卿或深諒。巽讓之章又至。予失所圖。去就豈輕。安危所係。顧惟時事多囏之日。是豈老成丐閑之時。朝廷雖懋於鎭安。人心無底定之望。機務每患於叢脞。廟謨有姑息之歎。扶顚支危。誰是櫲樟之構厦。協心同德。政須舟楫之濟川。念卿輔弼之是資。肆予倚毗之冞篤。負巖廊之雅望。餘事文章。襲父兄之遺風。傳家詩禮。訏謨密勿。任卿以彌綸四方。風儀端凝。畀卿以模範一世。方冀濟屯之道。胡遽乞解之辭。精力未衰。寧有疾病之難强。眷注不替。亦無情勢之可言。纔周歲而若許徑歸。初何重卜。念百度之無與共理。胡不三思。卿勿固辭。予豈忍捨。於戲。存晩計於綠墅。豈宜袖手而傍觀。贊洪化於黃扉。玆復敷腎而誕告。所辭宜不允。故玆敎示。想宜知悉。知製敎李鼎運製。
정조 8년 · 강
判敦寧金鍾正上疏辭職。賜批。
정조 8년 · 목
批以。所辭過矣。卿其勿辭行公。
정조 8년 · 강
吏曹判書金鍾秀。從縣道上疏乞遞。賜批。
정조 8년 · 목
批以。莫曰宿趼。望在淬礪。卿其勿辭。竢少間上來行政。
정조 8년 · 강
吏曹參判宋載經。陳疏自引乞遞。賜批。
정조 8년 · 목
疏略曰。特授選部之任。豈有承膺之理。而乍遞旋仍。尤出常格。惶隕感結。他不暇顧。區區圖報之願。惟在鑑別激揚。而十年鄕居。與世全疏。覩聞寡陋。殆若聾瞽。雖欲竭其心思。獨奈觸事憒憒。終無以自效哉。政注間疏率謬戾。有咈物情者。非止一再。臣心訟悔。噬臍無及。以此情踪。何敢晏然於匪據之地。特賜譴斥焉。批以。中批嘗所審惜。特畀非無斟量。至於政注間引義。未知指在某某人。卿其勿辭。斯速行公。
정조 8년 · 강
命武初試試所。臺諫進去。今日內設場。
정조 8년 · 목
敎曰。武初試試。所臺諫不備。大司憲鄭好仁。大司諫李益烍。執義洪周萬。掌令李思祚。正言韓用龜。分詣各所。而除肅拜進去。卽爲眼同監試。殿試日子不遠。慕華館則今日內仍爲設場。以今番慶科殿試時緩考事爲例。若有場中不嚴之弊。試官及監臺。難免重勘。以此各別嚴飭。
정조 8년 · 강
憲府聯陳所懷。賜批。執義洪周萬。掌令李思祚。持平李祉永。
정조 8년 · 목
所懷以爲。龜賊出陸仍配之命。此何擧也。國無法則已。凶如此賊。而豈可使遇赦減等。有若尋常罪犯者耶。草草所懷。未盡弸激之忱。願借方寸之地。俾伸沐浴之請。批以。悉諭昨日院議之批矣。
정조 8년 · 강
諫院聯陳所懷。賜批。獻納兪岳柱。正言韓用龜。
정조 8년 · 목
所懷以爲。龜柱仍配之命。遽下於夢想之外。豈意聖明之世。有此屈法之擧也。偃息海島。已是失刑。而自島而陸。漸就輕典。義理之晦塞。群情之憤惋。容有極哉。凶如此賊。而尙且傅生。則王府關石。埽地盡矣。願借方寸之地。俾伸沐浴之義。批以。悉諭憲臣所懷之批矣。
정조 8년 · 강
玉堂聯陳所懷。賜批。校理沈樂洙。修撰李鼎運。副修撰尹序東。
정조 8년 · 목
所懷以爲。龜柱減等之命。不勝萬萬驚惑。此賊是何等劇逆也。今忽自島而陸。漸就輕典。則凶孼之徒。必多覬覦之心。識者之憂。庸有極乎。願借方寸之地。俾暴衷情。批以。悉諭兩司之批矣。
정조 8년 · 강
金吾堂上聯疏請龜柱發捕。賜批。判義禁韓老會。同義禁李聖圭魚錫定柳義養。
정조 8년 · 목
聯疏略曰。卽伏見喉院之啓。始知龜柱之因密旨定配於羅州地。不意合辭之擧。反爲從輕之歸。臣等忝居按獄之任。憤惋當如何。拿命還寢。旣咈輿情。配所移定。不由王府。事未前有。大關後弊。亟寢成命。依前發捕。批以。拿命密旨。欲使卿等管聽乎。以處分之當否。疏陳已見。不妨爲執藝之箴。而密旨之不由王府云云。殊不成說。下去事。非都事乎。
정조 8년 · 강
兩司聯箚。請龜柱拿來。賜批。大司憲鄭好仁。大司諫李益烍。司諫曺遠振。持平朴長卨。正言李度謙。
정조 8년 · 목
批以。悉論諸批矣。
정조 8년 · 강
兩司聯箚。請龜柱拿來。賜批。執義洪周萬。掌令李思祚。持平李祉永。獻納兪岳柱。正言韓用龜。
정조 8년 · 목
批以。悉諭諸批矣。
정조 8년 · 강
校理李延伋上疏。請龜柱拿來。賜批。
정조 8년 · 목
疏略曰。龜柱之罪。臚列於三司之啓。而擧國臣民。莫不翹跂此賊之就鞫矣。不意玆者。遽就輕典。竊以爲此擧。非貽謨垂後之道也。依前拿鞫。快正典刑。批以。纔命旋收。豈得已也。
정조 8년 · 강
遞掌令李思祚。司諫曺遠振。執義洪周萬。獻納兪岳柱。正言李度謙。以兪岳柱爲掌令。洪周萬爲司諫。趙榮弼爲執義。李思祚爲獻納。柳孟養爲正言。
정조 8년 · 목
敎曰。試所尙不進去。寧有如許事體。陳疏臺諫許遞。司諫曺遠振。聞有衆所共知之病。亦爲許遞。前望單子入之。待下批。先進去後謝恩。又敎曰。掌令兪岳柱。獻納李思祚。一所進去。司諫洪周萬。二所進去。正言韓用龜。持平李祉永。三所進去。
정조 8년 · 강
命唱榜。以來初二日退行。仍飭賜花牌爭攫之弊。
정조 8년 · 목
敎曰。慕華館分所試取。尙未畢場。榜目修正。今日內勢難爲之。且遐方武士。諸具必難及期措備。唱榜日子。以來月初一初二日中。令該曹更爲推擇以入。唱榜退定之意。卽令知委坊曲。○禮曹。以來初二日爲吉啓。敎以。以此日退行。武擧子數多。唱榜日賜花牌。易致紛雜。已令另定試官一人。從榜次區別京鄕。仍又道類聚邑類聚。別成榜目。以此意分付兵曹訓鍊院及三營將臣處。每道每邑擧子。將校一人領率。差備官則每道分掌領率。唱榜日待令闕外。則該邑首擧人及邸人眼同。領付於所領將校及差備官處。如是下敎之後。若於賜花賜牌時。有如前爭先攫取之弊。則當該堂上及將臣。難免責飭。此意預爲分付。卿方在試所。似已習聞。更加出意見惕念擧行。
정조 8년 · 목
慕華館分試所。以日暮姑撤。明朝更設啓。敎以。唱榜日子。己令退定。今則試所擧行。不至太窘束。依此知悉。毋如昨日之亂雜。殿試之分所試取。前後何限。而今番慕華館試所擧措。可謂前無後無。考試之或峻或緩。已無意義。而一任武士跳踉之習。致使國試不嚴。國體屑越者。莫非卿等不善察飭之失。自命官以下。若能別般方便。出榜亦豈遲滯乎。大非當初委遣之本意。命官外諸試官。幷從重推考。試所承旨亦爲推考。○敎曰。今番殿試。慕華館分所試場之雜亂。可謂前無後無。出榜之際。又或不察。如初試三所入格者。見漏榜目之弊。當該首差備。令攸司嚴加懲治。此意試官及試所承旨知悉。各所榜目。皆已修整。以本所榜目之尙今遲滯。帳殿試官。四日在闕中。此亦豈成說乎。亦以此意。令慕華館進去承旨試官知悉。
정조 8년 · 강
命今番慶科文武榜目。令外閣印頒。
정조 8년 · 목
敎曰。今番慶科。卽册封慶也。文武赴擧之數。在前罕有。以是武場初試入格。至於數千之多。不拘原額。幷令許赴殿試。槪欲諸道武士。俾識廣慶志喜之意也。殿試入格。亦甚夥然。大抵武榜與文榜有異。榜眼初無謄頒之例。況外方紛拏之弊。在所當念。且以近例言之。往在 先朝乙酉。命芸閣印出龍虎榜目。頒布京外。政合仰述。今番慶科文武榜。令內閣分類。作成册子。仍令外閣印進。而餘件則文武試官及文科全榜。武科甲科以上頒給。禮兵曹成均館。各藏一件。其餘頒賜件。臨時更爲稟旨。外方則八道監兵營留都。各頒一件。仍令廟堂。知委諸道。道內各邑。一一謄送。該邑參榜人。果皆一一受牌受花下去與否。詳細遍問。待報來。緣由狀聞事。一體分付。
정조 8년 · 강
重推知製敎沈樂洙李鼎運。承旨李祖承。
정조 8년 · 목
敎曰。大臣呈辭不允批答。朝已下敎。而侵夜製進。此亦紀綱所在。今已夜深。尙不整書入啓。當該知製敎從重推考。承旨亦爲推考。明日批答。又或過午。則知製敎及承旨。直捧禁推傳旨。
정조 8년 · 강
惠慶宮進服蔘橘茶。命自今日停止。榻敎也。
정조 8년 · 강
召見鶴城君楡于重熙堂。
정조 8년 · 목
予曰。今日李廷熽家致祭時。承旨亦爲進去乎。承旨徐龍輔曰。申退後欲爲進參矣。予謂鶴城君楡曰。昨日賜宴傳敎。卿見之乎。楡曰。感泣無以仰對矣。予曰。卿家自來不敷。宴需何以辦備乎。楡曰。今方經紀矣。予曰。當入幾何云耶。楡曰。如有半千之財。庶可容入矣。予曰。自內司當送五百金。以助宴需也。予曰。鶴城君子孫來待人。竝使入侍。副護軍李彥熙。南陽府使李翼純。忠壯將李喆純。業武李奎純。業儒李彥恒李彥性。以次奏姓名。予問彥性曰。汝有所願乎。彥性曰。願爲總戎廳別軍官矣。予命總廳差出。
정조 8년 · 강
命李彥恒參奉調用。
정조 8년 · 목
敎曰。俄聞鶴城君言。可知家計之不敷。且聞其子頗了了。使之來待。見其人。足堪初仕。此宗臣子。宜有別般收錄之擧。業儒李彥恒。相當窠參奉。令該曹待窠調用。
정조 8년 · 강
召見有司堂上京畿監司戶曹判書于誠正閣。有司堂上徐有隣趙時俊。京畿監司李在協。戶曹判書鄭一祥。
정조 8년 · 목
予曰。畿甸雖云稍稔。荐飢之餘。民瘼不可不察。畿伯巡審之際。宣布之方。無或少忽也。在協曰。謹當悉心奉行矣。予曰。鶴城君家宣醞時。當用錦平尉宣醞前例。以此磨鍊也。一祥曰。然則考見謄錄後。擧行似好矣。時俊曰。北漢 譜牒奉安法例。有進覽之敎。而別無可考法例。何以爲之乎。予曰。然則置之。
정조 8년 · 강
吏曹參議李時秀。疏辭新除三銓之任。賜批。
정조 8년 · 목
批以。爾其勿辭。從速察職。
정조 8년 · 강
遞承旨兪彥鉉。以李時秀代之。
정조 8년 · 목
敎曰。奉命承旨許遞。前望單子入之。待下批牌招入直。
정조 8년 · 강
命鶴城君賜几杖親臨處所。以宣政殿爲之。
정조 8년 · 강
命漕船漂泊委折。査實後施賞。令道伯分等狀聞。
정조 8년 · 목
黃海監司洪秉纘。以法聖漕船漂泊委折査實後米布施賞啓。敎以。近來。拯活堂上。雖不續續爲之。此等處。宜有酬獎之擧。更令道伯。分等枚擧狀聞之意回諭。
정조 8년 · 강
判下兵曹太廟親祭時軍兵磨鍊草記。
정조 8년 · 목
因該曹草記。敎以。馬軍二哨。步軍七哨。禁軍三番隨駕。御營廳留陣。
정조 8년 · 강
副司直尹塾上疏。乞遞 　景慕宮提擧。仍請　宮底民區處。賜批。
정조 8년 · 목
疏略曰。臣於 景慕宮提擧。待罪九朔。絲毫蔑效。中夜遶壁。殆忘寢食。特遞提擧之任。以付諸臣中可幹者。丐免之章。不宜贅陳。而 宮底居民。合爲五十四戶。而二十四戶有役名。三十戶無恒產。所業不過蒔葑賣菜。以糊其口。到今田疇盡爲閭舍。無地種菜。百口嗷嗷。惟待朝家區處。牛肪旣罷。設施無策。愚蠢之性。轉成濫習。犯蹕鳴冤。視若茶飯。不能禁止。亦臣罪戾也。今聞試射之後。軍門登科之數。殆至累百。而姑未充代云。若失此時。更難措置。況又此輩各營門待年者。居十之七八。使六營門分額簽代。俾此三十戶。無至渙散之境。批以。所陳有意見。卽令各該營門。論理草記稟處。
정조 8년 · 강
各軍門。以 景慕宮底民人分額付料啓。
정조 8년 · 목
兵曹啓言。 景慕宮底民人。分額簽代事命下矣。三十戶中五名。自臣營分排付料。○訓鍊都監啓言。 景慕宮底民人三十戶中。七戶自臣營分排付料。○御營廳啓言。 景慕宮底居民中。入屬於本廳待年軍者六名。待直赴軍放榜。卽陞元軍。請使聊生。允之。敎以。此云待年六名。二十四戶中民人耶。三十戶中民人耶。更爲草記。○守禦廳啓言。 景慕宮底民分簽事命下矣。直赴者只是標下三人。故就其三十戶中。三戶塡差付料。敎以。直赴只是三名。則本廳豈無可付之待年軍乎。 宮底民付料。本廳則今番置之。三戶民人。姑付待年軍。以爲隨闕次次陞塡之地。○總戎廳啓言。 景慕宮底民中三名。標下未充額代。分排付料。敎以。最末營門如總廳。皆已草記。獨禁營。尙無一言稟處。禁將事。萬萬駭然。禁將若於向來飭敎之後。有一分淬勵之心。焉敢又復放忽乃爾。今番事。關係不輕。禁衛大將徐有大。自政院委折卽爲問啓。萬一遲緩。該房承旨當嚴處。以此意政院知悉。○禁衛營啓言。 景慕宮底居民三十戶中。有本營待年軍三名。故分排付料。而其餘閑散。直陞元軍。有違法意。可合軍伍者。案付待年軍。以爲次次陞付。敎以。依此施行。促敎旣下。更漏又下。始乃草記。雖未知政院之遲滯與否。而卿營草記之最後於他營。卿可以無辭自解。卿豈醉不省事。有此遲滯乎。否則慢不動念。故且抛置乎。無是二者。緣何委折。惟意稽忽。今番頒賞。卿頗勤幹。才有嘉乃之敎。而曾未數日。怠慢至此。近來百僚玩愒。卿亦其中一人。已自主將如此。尙何以董飭校卒。問啓有命。竝與此批旨辭意。逐一條對也。
정조 8년 · 강
命城餉壬寅條停退。
정조 8년 · 목
總戎廳啓言。本廳城餉。値歉停退。留庫零星。保障疏虞。目今畿甸。穡事大登。臣方行會。另飭督捧。而壬寅停退中。除高陽交河坡州三邑。則實應捧爲四千一百八十石。癸卯停退條。各邑捧留條。自畿營移轉條。本廳保還。都合二萬六千五百九十三石。開倉捧糴。不容少緩。而近來視城餉若弁髦。如無別飭。難保畢捧。一倂使各該守令。依事目領納本廳之意。請知委。允之。敎以。城餉體重。不可不劃卽準捧。以備不虞之需。而高坡交三邑。則壬寅條雖令停退。其他各邑。壬癸兩年未捧條捧留條移轉條保還條。勢將一一督捧。然則數至二萬六千五百餘石之多。嗟我圻民。荐喫艱食之苦。僅値稍熟之歲。各年舊逋。同時催科。民將何以措其手足。大抵當捧餉穀。本廳外有守廳焉。守廳外有備局句管焉。此外又有本道應捧還穀焉。圻邑民產。雖曰在在富實。甲於諸路。尙難如數辦出。況土最瘠而賦最繁。未有甚於圻甸。常年之當年應納。每患辛苦。至於今年。又以當年條兩年停退。統計三年條收捧。此決知爲行不得之政也。朝家每一念及。不覺耿耿在中。且以事理言之。有民然後。始可言民食多寡。將此視彼。輕重較然。烏可無別般闊狹之政。壬寅條當捧各穀。今年則特爲停退。使之專力於癸卯條事。申明知委列邑。俾無吏因爲奸。民不蒙惠之弊事。自廟堂嚴飭圻營也。
정조 8년 · 강
上册寶册印再度習儀。命以初四日爲之。
정조 8년 · 목
義禁府啓言。安祜已決之訟。托以爲父。誣罔上聽。萬萬痛駭。請以此照律。允之。
정조 8년 · 강
拿處都監郞廳李天穆尹誓東李義綱洪配浩。
정조 8년 · 목
敎曰。都監笏記。尙不修正以納。當該醫女次知郞廳及笏記次知郞廳。幷拿處。
정조 8년 · 강
命減膳三日。仍求言。
정조 8년 · 목
敎曰。夜聞有轟燁之異。雖不大聲以色。仁天之警告。如是丁寧。反躬省檢。曷任悸恐。故事。十月雷始乃減膳。而十月節候。已在於廿六日。不可以九月言。在予修省之道。宜有責躬之擧。況在 先朝。九月十三日。亦有特敎減膳之例。自二十九日減膳三日。而亦依 先朝伊時下敎。已封膳米計減。還下該司事分付。求助之心。此時愈切。仍令三司之臣。各陳應旨之章。
정조 8년 · 강
右承旨李祖承陳勉。賜批。
정조 8년 · 목
祖承啓言。出異而示警。上天之至仁也。遇災而知省。聖人之祗畏也。竊覸殿下。寬猛之用。或欠於相濟。緝熙之工。不免於間斷。憂勞太勤。不念保嗇之方。含容太過。不思揮廓之道。朝著有將潰之象。法講致久廢之歎。今日之警。安知非不由於是耶。深加省察。益懋振勵。批以。所陳切實。當留意矣。
정조 8년 · 목
批以。溫論至再至三。卿宜見諒。遜辭愈往愈懇。予欲無言。須止控免之章。且聽諄複之諭。顧今國事莫可爲之勢。實非大臣必欲去之時。惟民國憂虞之浩繁。若無止泊。雖君臣上下之淬礪。亦難措施。人心陷污。何以明大義而化頹俗。朝象泮渙。何以建皇極而協群情。嗟重宸之勤勞。有誰協贊。藹上天之警告。凜若履臨。惟是元輔老成之姿。可資台席委毗之望。斷斷惟有忠悃。所貴匪躬。恂恂若無猷爲。可以鎭俗。夫何引疾丐閑之計。乃在責成委任之辰。卿欲退歸。莫曰無補於贊化。予則倚毗。將期有賴於出治。試看今日之事何如。罔知攸濟。庶幾昔者之疾已愈。無用更辭。一節靡他。豈棄予而嘉遯。六對久闕。欲待卿而稟裁。勿以敦迫而爲嫌。庶或感激而自效。於戲。鞠躬盡瘁。固是古大臣亮忠。協心共貞。宜副予一人期望。所辭宜不允。故玆敎示。想宜知悉。知製敎沈樂洙製。
정조 8년 · 강
左議政李福源三度呈辭。賜不允批。
정조 8년 · 목
批以。若涉水無津涯。方冀時事之共濟。當與國同休戚。胡乃辭單之繼尋。此豈可退之日乎。須非所望於卿者。惟卿夙著朝野之譽。蔚有公輔之姿。始處奎閣之崇班。受知也篤。終膺台席之枚卜。注意者深。儼然作百僚之儀。所貴者文雅淸簡。綽乎了一世之事。所托者調劑辛甘。向來暫休。蓋緣疾病之或間。前歲重畀。允資啓沃之實多。顧惟虞憂之多端。豈容老成之許退。世道如水益下。若爲挽回之圖。逆節無歲不生。政急鎭安之道。輔相百責所萃。念豈忽於交修。君臣一體相須。意方切於篤棐。矧今上天震燁之異。又在中書巽辭之時。丙枕興歎。凜若臨深而履薄。台扉贊治。庶冀轉災而爲祥。是皆申中心之言。非敢爲外貌之禮。値艱危而陳奉身之懇。豈卿所安。因疾病而悟醫國之要。是予之望。兼儲宮輔養之任。尤宜深思。體重宸諄複之音。今何多誥。於戲。廟謨多滯。寧容丐身而投閑。時事孔艱。佇竢協心而贊化。勉副至意。亟斷來章。所辭宜不允。故玆敎示。想宜知悉。知製敎李鼎運製。
정조 8년 · 강
左議政李福源陳箚。自引乞遞。賜批。
정조 8년 · 목
箚略曰。深警轟燁。減膳求助。此時對揚之責。專在廊廟之臣。而顧臣無似。忝叨匪據。內乏匡格之謨。外無彌綸之才。坐帶虛銜。百無猷爲。有相如此。足以召災。亟命默退。儘爲消弭之實政。乞賜處分。批以。轟燁之異。實由涼德。方切悚惕。在輔相何有。卿之箚引。誠過矣。噫兩相尋單。中書一空。民憂時事。擔着無人。念之及此。寧欲無言。以卿平日體國之心。徒思一身之去就。不念百度之叢脞。此豈予所望於卿哉。卿須亟斷來章。卽起視事。庸副予如渴之望。仍命遣史官傳諭。
정조 8년 · 강
領議政鄭存謙陳箚。自引乞遞。賜批。
정조 8년 · 목
箚略曰。以轟燁之異。減膳求助。凡在聸聆。孰不攅頌。顧今治化休明。協氣旁流。是宜消滅災沴。召致和平。而秪緣臣之忝叨重任。無一裨補。譏斥四至。猶不卽退。三司合討。何等關係。而居然出陸。不能爭難。虛擁名器。一味尸居。召災之端。職由於此。鐫免改卜。以答天譴。批以。昨夜轟燁之聲。寔由予否德。在卿何有。卿箚所引。不已過乎。俄於左揆之批。略論予意。而噫卿等之鎭日呈告。此何擧也。顧今時事。殆若中流之舟。專靠副手之梢工。而卿乃却顧退步。不思所以共濟之道。亦由予誠意之未孚。尤庸慚恧。卿若念及於此。必不待予言之再。卿須亟撤辭單。卽起視事。以副予側席之望。仍命遣史官傳諭。
정조 8년 · 강
以柳誼趙興鎭黃昇源林濟遠爲承旨。前望也。
정조 8년 · 강
命洗馬坪待畢試。詣闕合榜。
정조 8년 · 목
敎曰。今番殿試擧行之紛亂。專由於慕華館分所。則洗馬坪分所試官。別無所失。況郊場設次。而擧子之喧聒。猶不如郊館云。然則洗馬坪試官之多日來待。殊無意義。只命官承旨來待。待畢試同爲詣闕。合榜書入事分付。
정조 8년 · 강
命榜目監印。唱榜翌日始役。
정조 8년 · 목
敎曰。榜目監印。試所承旨中李時秀進去。文臣試官中金文淳進去。武將試官中徐有大進去。與監印閣臣眼同。自唱榜翌日始役事分付。
정조 8년 · 강
命慕華館試官承旨。日暮前詣闕。
정조 8년 · 목
敎曰。前後殿試。分所何限。而如今番慕華館之雜亂。曾所未見。考試旣如此。掩愆一事。惟在出榜。而榜目又如是遲滯可乎。慕華館試官承旨。何顏對訓鍊院試官承旨。此豈命官大臣之故。莫非試官承宣之罪。政院各別申飭。日暮前若不詣闕。當該差備官等。無論首差備凡差備。當令兵曹。決棍二十度。諉以如是催促。雖一人見漏。一人誤書。與遲滯律同勘。以此卽爲分付。
정조 8년 · 강
命海西年分狀。今日內回啓。
정조 8년 · 목
因黃海監司洪秉纘災實狀啓。敎以。依原春道年分狀啓例。發遣備郞。就議大臣有司堂上。今日內草記回啓。
정조 8년 · 강
上號慶科文殿試處所。命以仁政殿爲之。武殿試。春塘臺親臨。
정조 8년 · 목
因禮曹取稟。敎以。仁政殿爲之。又因兵曹取稟。敎以。春塘臺當日親臨。而訓鍊院及丹楓亭。則分設一所。命官試取。帳前。則三所初試擧子應試。丹楓亭。一所初試擧子應試。訓鍊院。二所初試擧子應試。預爲知悉。武二所畢試。趁殿試日。如未爲之。雖於翌日出榜。仍赴訓鍊院分所處固好。此意令試官知悉。
정조 8년 · 강
禮兵曹。以幸行時上言覆啓。
정조 8년 · 목
禮曹啓言。因全羅監司趙時偉。任實黃恁澄孝行査實狀啓。有稟處之命矣。恁澄孝行。本官之蠲除煙役。邑誌之載錄行蹟。可見公論。合施旌閭。請上裁。敎以。依草記旌閭。又啓言。天安贈參判兪後楊孝行。誠足可尙。而事係爲祖。殊涉猥屑。請置之。允之。又啓言。機張金鍊。孝行嘉尙。而事在久遠。請置之。敎以。恩賞不可濫。依草記施行。令道臣題給食物。○兵曹啓言。北部車道寬上言。其父世泰。入屬御營軍登科。五十七年從軍。依例加資事也。年歲遺漏不書。請置之。敎以。更爲査問。如過八十。依願施行。又啓言。西部洪宗潝上言。爲其父采疇復資事也。屢煩無嚴。請置之。允之。又啓言。南部吳國臣上言。渠之六代祖孝誠。卽八壯士之一。香火幾絕。尙未蒙恩。萬萬抑鬱云矣。自陳私懇。極涉猥越。請置之。敎以。從近搜訪以聞。又啓言。紫門監軍契貢人朴道吉等上言。渠等擧行。卽闕內修繕之役。受價每年只以三十同木。本來難支之中。一自別例房待令以後。負債已過萬金。有此呼龥矣。不無濫報之弊。請置之。允之。又啓言。羅州李時殷上言。其父直赴身死。特賜紅牌事也。係是恩典。請上裁。敎以。贈職與給牌間。參考前例。指一草記。
정조 8년 · 강
命原榜中。李春成名字。詳考添書。
정조 8년 · 목
訓鍊院分試所啓言。榜目中李春成。初試榜無名字。原榜中拔去。敎以。初試榜目。雖或見漏。取考試册。安知其果無此名字乎。原榜目如已修整。先爲詣闕。合榜書入。李春成名字入之。參試官詳考該所初試試册。雖於榜目入啓之後。微稟添書。
정조 8년 · 강
命傳啓三司。削職。
정조 8년 · 목
敎曰。觀此三司合啓。末端所謂新啓與舊啓。無一字加減。謄書以傳。此是還寢定配之啓耶。抑依前請鞫之啓耶。三司擧措。萬萬寒心。當該傳啓三司。一倂削職。
정조 8년 · 강
司直李命植。上疏自引。賜批。
정조 8년 · 목
疏略曰。臣得解藩任。還到城外。義當躬納密符。以伸反面之禮。而污衊之蹤。不敢冒入。褊裨替納。義分都虧。象魏入望。祗增隕越。猥暴此由。乞治臣罪。批以。所辭過矣。卿其勿辭。入來肅命。
정조 8년 · 강
遞承旨李敬懋柳誼。以金載瓚李謙彬代之。
정조 8년 · 목
敎曰。左承旨左副承旨許遞。前望單子入之。
정조 8년 · 강
王大妃殿 惠慶宮上號儀註。命更爲修正。
정조 8년 · 목
上號都監。以 王大妃殿 惠慶宮上號儀註眞諺二本封進啓。敎以。只讀致詞。不讀箋文。儀文似涉闕遺。自今番爲始。以宣讀磨鍊。儀註更爲修正以。入
정조 8년 · 강
改差都監堂上徐有慶鄭昌順。差下李在簡尹塾。
정조 8년 · 목
上號都監啓言。明日再度習儀。堂上不可不備。而徐有慶鄭昌順。屢次申飭。終不進參。竝改差。其代司直李在簡尹塾。請差下察任。允之。
정조 8년 · 목
義禁府啓言。前別提安祜照律。杖一百徒三年。以年七十收贖。告身盡行追奪。私罪施行。允之。敎以。功減一等。
정조 8년 · 강
命都監郞廳李天穆尹晳東李義綱洪配浩。附過放送。
정조 8년 · 목
因囚單子。敎以。附過放送。
정조 8년 · 강
召見承旨金載瓚于重熙堂。
정조 8년 · 목
予曰。今覽東伯狀啓。今年又未免歉。言念民事。寢食靡安。湖西亦違初料云。其將何爲。載瓚曰。誠爲悶切矣。予曰。使行今幾入燕京矣。歸期當在那間云乎。載瓚曰。至月內似當還矣。注書李敬五曰。今番　陵幸。侍講院問安官。未諳班次。陪進於玉堂班矣。不可不一番稟定矣。予曰。春坊問安官。或先詣或隨後。元無隨駕之例。今不必以班次論。此後則隨往於玉堂班後宜矣。予曰。今日再度習儀。都監堂郞進不進擧案書入事。分付。
정조 8년 · 강
召見戶曹判書及將臣于誠正閣。戶曹判書鄭一祥。訓鍊大將具善復。總戎使李昌運。
정조 8년 · 목
予曰。普賢峯補土之役。何當告訖。昌運曰。三四日內當訖役矣。予曰。鶴城君家宣醞時。參考前例乎。一祥曰。取見錦平尉家宣醞前例。則自水刺間。備送七十餘床。器品四器。而承旨進去傳饌。謂之外宣醞。中使進去傳饌。謂之內宣醞。而別無內外各傳之事矣。予曰。今番亦用此例乎。一祥曰。此甚有弊。外議皆爲備送二床。命承旨中使。按例傳饌似好云矣。予曰。是果便好。以此磨鍊。而內宣醞。則加設數三器爲宜矣。
정조 8년 · 강
命司圃署折受隱結。査陳還推。
정조 8년 · 목
該署提調具善復啓言。本署以御供衙門。 廟宮薦新及 各殿宮供上所封浩多。上下不多。故只以位稅貿易繼供。而日下形勢。萬萬苟艱。鎭安縣本署折受。隱漏之結。定査陳差員下送。還推折受之結。繼給貢價。事甚便宜。從之。
정조 8년 · 강
命文化縣鉛鐵。屬之軍需。
정조 8년 · 목
訓鍊大將具善復啓言。鉛店受稅。乃是舊例。而屬之軍門。亦有受敎。文化縣鉛脈豐盛。鉛軍聚會云。看審形便。旣知其無害於本縣。則許多鉛鐵。空棄可惜。屬之本局。以補軍需。事極便當。從之。
정조 8년 · 강
遞承旨李亨逵。以具明謙代之。
정조 8년 · 목
敎曰。都承旨聞有實恙許遞。前望單子之。
정조 8년 · 강
遞都總管尹塾。鶴林君焴。副總管柳義養李秉鼎。以廣陵君烻洪秀輔鄭枋具明謙代之。